Mahikeng-onluste: Nog geen besluit oor premier gemaakCyril Ramaphosa. (Foto: GCIS) Pres. Cyril Ramaphosa was Vrydagaand ure lank in samesprekings met die ANC-strukture in Noordwes in ŉ poging om ŉ oplossing te vind vir die voortslepende geweld in die provinsie. Ramaphosa het sy beleggingsveldtog in die Verenigde Koninkryk kortgeknip om dringend na Suid-Afrika terug te keer om aandag aan die situasie in Noordwes te gee. Hy het Vrydagmiddag in Mahikeng aangekom en laataand ná die geslote vergadering die media toegespreek. Inwoners in die stad en omliggende nedersettings het Woensdag begin betoog om onder meer te eis dat premier Supra Mahumapelo bedank. Die betogings gaan gepaard met geweld, plundering en die vernietiging van eiendom, en bedrywighede in Mahikeng is heeltemal tot stilstand gedwing. Ramaphosa het ná afloop van die vergadering gesê die party wil verdere samesprekings voer met rolspelers voordat ŉ besluit geneem word oor die kwessies wat aangevoer is. Die kwessies behels die toekoms van die premier, die stand van die regering en korrupsie. “Nadat ons na al die insette geluister het, het ons besluit om verder in gesprekke met verskeie mense, veral die inwoners, te tree,” het Ramaphosa gesê. “Die kwessies sal beslis in die regering bespreek word en ook met die regerende party in die provinsie.” Obed Bapela, lid van die ANC se nasionale uitvoerende komitee, het Vrydag gesê die party het die mense van Noordwes se stem gehoor. “Die kwessies wat hulle opper is aangehoor en ons betrek alle rolspelers om weer te luister,” het hy aan verslaggewers gesê voor die geslote vergadering begin het. “Ons sal die bewerings van korrupsie ondersoek en optree teen enige verkeerde dade,” het hy gesê. Die regering het intussen die gewelddadige betogings veroordeel en kalmte in die gebied versoek.